2. ปัจจัยความเสี่ยง

จากการชะลอตัวของเศรษฐกิจโลกอย่างต่อเนื่องในปี 2554 โดยเฉพาะเศรษฐกิจในกลุ่มยูโรโซน
ที่ชะลอตัวลงจากปัญหาหนี้สาธารณะยังคงเป็นปัญหาหลักสำคัญของยุโรป
การปรับลดอันดับความน่าเชื่อถือของพันธบัตรสหรัฐฯ โดยบริษัทสแตนดาร์ดแอนท์พัวร์
ทำให้เกิดการชะลอตัวของภาคอุตสาหกรรม รวมทั้งความไม่ชัดเจนด้านนโยบายที่จะแก้ไขปัญหา
ทำให้ความเชื่อมั่นของภาคธุรกิจลดลง ส่งผลกระทบต่อเนื่อง
ในหลายประเทศ รวมถึงประเทศไทยด้วย
นอกจากนี้อุทกภัยครั้งใหญ่ในรอบหลายทศวรรษของประเทศไทย นำมาซึ่งความเสียหายในวงกว้าง
การหยุดชะงัก และการชะลอตัวของกิจกรรมทางเศรษฐกิจ ทั้งภาคเกษตร อุตสาหกรรม และส่งออก
เนื่องจากผลผลิตการเกษตรได้รับความเสียหายเป็นจำนวนมาก
รวมทั้งแหล่งผลิตสินค้าอุตสาหกรรมที่สำคัญต้องหยุดการผลิตในหลายโรงงานเหตุการณ์ดังกล่าวจึงมีผลกระทบอย่างรุนแรงต่อสภาวะเศรษฐกิจของประเทศไทยในไตรมาสที่
4 และความเชื่อมั่นของนักลงทุน ซึ่งส่งผลต่อเนื่องต่อ
การขยายตัวของเศรษฐกิจในปี 2555

อย่างไรก็ตาม บริษัท เบอร์ลี่ ยุคเกอร์ จำกัด (มหาชน) (บริษัท) ได้ตระหนักถึงปัญหาเศรษฐกิจ
การเมือง และภัยธรรมชาติ รวมทั้งติดตามสถานการณ์ดังกล่าวอย่างใกล้ชิด
พร้อมไปกับการเตรียมมาตรการ และกลยุทธ์ต่าง ๆ
เพื่อจัดการกับความเสี่ยงที่เกิดขึ้นให้อยู่ในระดับที่ยอมรับได้
รวมทั้งสามารถดำเนินธุรกิจและได้รับผลสำเร็จตามเป้าหมายที่วางไว้
นอกจากนี้บริษัทมีคณะกรรมการอำนวยการ บริหารการดำเนินธุรกิจอย่างต่อเนื่อง
รับผิดชอบในการกำหนดนโยบายและแนวทางปฏิบัติ เพื่อให้เกิดความต่อเนื่องทางธุรกิจ
และลดผลกระทบให้เหลือน้อยที่สุดในภาวะฉุกเฉินจาก อุบัติภัย ภัยธรรมชาติ และ/
หรือจากเหตุการณ์อื่น ๆ
ที่ไม่สามารถคาดการณ์ได้

นอกเหนือจากความเสี่ยงทั่วไปเกี่ยวกับสภาวะเศรษฐกิจโลกและภัยธรรมชาติ ข้างต้นแล้ว
บริษัทมีความเสี่ยงสำคัญ สรุปได้ดังนี้

1. ความเสี่ยงจากการขาดแคลนวัตถุดิบและราคาวัตถุดิบปรับตัวสูงขึ้น

การผลิตของบริษัทจะสามารถทำได้เมื่อมีอุปทานของวัตถุดิบอย่างเพียงพอในแต่ละช่วงเวลาสำหรับการผลิต
แต่เนื่องจากวัตถุดิบหลักบางประเภทที่จำเป็นต่อการผลิต ได้แก่ ทรายแก้ว เยื่อกระดาษ ไขสบู่
มีแหล่งผลิตจำกัดส่งผลทำให้ราคาของวัตถุดิบดังกล่าวปรับตัวสูงขึ้น
การขาดแคลนวัตถุดิบและราคาที่ปรับตัวสูงขึ้นของวัตถุดิบดังกล่าวจึงมีผลกระทบต่อต้นทุนการผลิตของบริษัทอย่างมาก

  การบริหารความเสี่ยง

-   ติดตามการเคลื่อนไหวของราคาวัตถุดิบดังกล่าวอย่างใกล้ชิด

-   วางแผนการจัดซื้อทั้งในด้านปริมาณและราคาอย่างเหมาะสม เพื่อให้ได้ต้นทุนต่อหน่วยลดลง
    รวมทั้งบริหารการจัดเก็บสินค้าและวัตถุดิบให้อยู่ในระดับที่เหมาะสม

-   คัดเลือกผู้ขายเพื่อเป็นคู่ค้าทางธุรกิจร่วมกันในระยะยาว
    และจัดหาผู้ขายรายใหม่อย่างต่อเนื่องเพื่อป้องกันความเสี่ยงจากการขาดแคลนวัตถุดิบจากผู้ขายหลักในปัจจุบัน

-   พัฒนาการผลิตโดยใช้วัตถุดิบอย่างมีประสิทธิภาพและใช้วัตถุดิบทางเลือกอื่นเพื่อทดแทน
    รวมทั้งเตรียมการรับมือในกรณีที่เกิดภาวะขาดแคลนหรือการผันผวนด้านราคา

2. ความเสี่ยงจากพระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ.
2551

พระราชบัญญัติความรับผิดต่อความเสียหายที่เกิดขึ้นจากสินค้าที่ไม่ปลอดภัย พ.ศ. 2551 ระบุให้
ผู้ประกอบธุรกิจต้องรับผิดต่อความเสียหายที่เกิดขึ้นจากสินค้าที่ไม่ปลอดภัย
ส่งผลให้ผู้บริโภคในปัจจุบันได้ให้ความสนใจต่อความปลอดภัยในสินค้าเพิ่มมากขึ้น
ตลอดจนมีความรู้และความเข้าใจมากขึ้น อย่างไรก็ตาม จากความสัมพันธ์อันดีกับลูกค้า
บริษัทยังไม่เคยมีกรณีพิพาทใด ๆ ที่สำคัญจากประเด็นดังกล่าว

  การบริหารความเสี่ยง

-   กระจายความเสี่ยงโดยพิจารณาซื้อประกันภัยความคุ้มครอง
    เพื่อโอนรับความเสี่ยงในกรณีเกิดความเสียหายจากสินค้าที่ไม่ปลอดภัย

-   กระจายความเสี่ยงให้กับเจ้าของผลิตภัณฑ์สินค้า สำหรับสินค้าที่บริษัทเป็นตัวแทนจำหน่ายสินค้า

-   พัฒนาคุณภาพของสินค้าอย่างต่อเนื่อง และสร้างความสัมพันธ์ที่ดีต่อลูกค้าและผู้ขายสินค้า
    รวมถึงสื่อสารเพื่อสร้างความเข้าใจและตระหนักในเรื่องคุณภาพของสินค้าให้กับพนักงาน
    ตลอดจนเปิดช่องทางการรับแจ้งปัญหาและข้อร้องเรียนต่าง ๆ จากลูกค้า

3.  ความเสี่ยงจากการทำประกันภัยทรัพย์สินคุ้มครองภัยธรรมชาติรวมภัยน้ำท่วมปรับตัวสูงขึ้น

ความเสียหายจากอุทกภัยครั้งใหญ่ของประเทศไทยในปี 2554
ส่งผลให้บริษัทประกันภัยจะปรับค่าเบี้ยประกันภัยที่ให้ความคุ้มครองถึงภัยธรรมชาติ เช่น ภัยน้ำท่วม
เพิ่มขึ้นในปี 2555 เนื่องจากบริษัทที่รับประภัยต่อในต่างประเทศ
ต้องเพิ่มเบี้ยประกันคุ้มครองภัยธรรมชาติ นอกจากนี้บริษัทประกันภัย อาจมีการปรับเงื่อนไข
ในการต่ออายุ จำกัดวงเงินความรับผิด
หรือให้ผู้เอาประกันภัยร่วมรับผิดชอบค่าเสียหายส่วนแรกในวงเงินที่สูงขึ้นด้วย

  การบริหารความเสี่ยง

-   พิจารณาซื้อประกันภัยทรัพย์สินคุ้มครองภัยธรรมชาติรวมภัยน้ำท่วม
    ให้ครอบคลุมทุกพื้นที่ที่มีความเสี่ยงอย่างเพียงพอและเหมาะสม
    เพื่อโอนรับความเสี่ยงในกรณีเกิดความเสียหายจากภัยธรรมชาติรวมภัยน้ำท่วม

-   จัดทำแผนฉุกเฉินและป้องกันน้ำท่วม เพื่อดำเนินมาตรการป้องกันบริเวณรอบพื้นที่ที่มีความเสี่ยง
    คอยเฝ้าระวังและติดตามสถานการณ์อย่างใกล้ชิด
    รวมทั้งจัดทำแผนอพยพเพื่อเตรียมความพร้อมกรณีที่เกิดเหตุน้ำท่วมสูง

4. ความเสี่ยงจากการลงทุนในต่างประเทศ

ปัจจุบันบริษัทมีการขยายธุรกิจไปในต่างประเทศ เช่น การร่วมมือกับพันธมิตร โอเว่น อิลลินอยส์
เพื่อเข้าซื้อกิจการโรงงานบรรจุภัณฑ์แก้ว โดยการควบรวมกิจการในครั้งนี้
นับเป็นการเปิดโอกาสให้บีเจซีก้าวสู่ตลาดในต่างประเทศ อาทิ มาเลเซีย และเวียดนาม เป็นต้น
ดังนั้นความเสี่ยงจากการขยายการลงทุนไปยังต่างประเทศ จึงขึ้นอยู่กับปัจจัยหลายประการ ได้แก่
ภาวะเศรษฐกิจของประเทศเป้าหมาย รวมถึงประเทศคู่ค้าของประเทศดังกล่าว
การเปลี่ยนแปลงด้านการปกครอง นโยบายสนับสนุนการลงทุน
กฎหมายและกฏเกณฑ์ด้านภาษีและด้านอื่น ๆ ที่เกี่ยวข้องกับการลงทุน
รวมทั้งความผันผวนของอัตราแลกเปลี่ยน เป็นต้น

  การบริหารความเสี่ยง

-   ศึกษาและวิเคราะห์ในรายละเอียดด้านกฏหมาย นโยบายของรัฐ และประเด็นต่าง ๆ ด้านภาษี
    รวมถึงปัจจัยอื่น ๆ ที่เกี่ยวข้อง เพื่อประเมินผลกระทบที่อาจเกิดขึ้นต่อธุรกิจ

-   พัฒนาศักยภาพของบุคลากร เพื่อรองรับการขยายการดำเนินงานและการลงทุนในต่างประเทศ

5.  ความเสี่ยงด้านนโยบายการลงทุนของผู้ถือหุ้นรายใหญ่

เนื่องจากผู้ถือหุ้นรายใหญ่มีการลงทุนในโครงการหลายประเภทและมีบางกิจการที่มีลักษณะการทำธุรกิจที่ใกล้เคียงหรือเหมือนคล้ายกันกับธุรกิจของบริษัท
 เช่น กลุ่มสินค้าและบริการด้านอุปโภคบริโภค - ประเภทขนมขบเคี้ยว  เป็นต้น  ดังนั้น
บริษัทอาจจะได้รับผลกระทบจากนโยบายการกระจายการลงทุนดังกล่าวของผู้ถือหุ้นรายใหญ่
 โดยอาจส่งผลให้บริษัทสูญเสียโอกาสในทางการค้า และ/หรือ
ส่วนแบ่งตลาดสำหรับสินค้าและบริการดังกล่าวไปให้กับธุรกิจใหม่ที่ผู้ถือหุ้นรายใหญ่ได้กระจายการลงทุนไป

  การบริหารความเสี่ยง

บริษัทจะพิจารณาแนวทางในการบริหารกลยุทธ์ในการทำการตลาดอย่างเข้มงวด
เพื่อรักษาส่วนแบ่งตลาดเดิมให้อยู่ในระดับที่เหมาะสม
ตลอดจนแสวงหาโอกาสทางธุรกิจเพิ่มเติมเพื่อทดแทนส่วนแบ่งตลาดที่มีโอกาสจะสูญเสียไป
 ในขณะเดียวกันบริษัทจะใช้จุดแข็งในแง่ที่มีความพร้อมในด้านการผลิตมากกว่าเสนอตัวเป็นผู้รับจ้างผลิตให้กับผู้ผลิตรายย่อย/นักลงทุนรายย่อย
รวมทั้งคู่แข่งทางการค้า